ย้ำบทบาทผู้ตรวจราชการต้องทำงานหนักลงพื้นที่มากขึ้น กำชับติดตามนโยบายรายงานผลทุก 2 สัปดาห์
นางสาวตรีนุช เทียนทอง  รัฐมนตรีว่าการกระทรวงศึกษาธิการ เปิดเผยว่า  ประชุมผู้ตรวจราชการของกระทรวงศึกษาธิการ (ศธ.) โดยได้มอบนโยบายและแนวทางการตรวจราชการในประเด็นหลัก ได้แก่ ปักหมุดนำนักเรียนไทยกลับห้องเรียน ค้นหาและติดตามเด็กตกหล่นและออกกลางคันกลับเข้าสู่ระบบการศึกษาให้ได้รับการศึกษาอย่างมีคุณภาพและศึกษาต่อในระดับที่สูงขึ้น สร้างระบบเครือข่ายการส่งต่อข้อมูลสารสนเทศทางการศึกษาของเด็กตกหล่นและออกกลางคันที่กลับเข้าสู่ระบบการศึกษา และนำไปใช้ในการบริหารจัดการอย่างมีประสิทธิภาพ เก็บตกเด็กผู้ที่พลาดโอกาสทางการศึกษาหรือหลุดระบบกลับเข้าเรียนในระบบการศึกษาโดยมอบหมายให้สำนักงานคณะกรรมกรการอาชีวศึกษา (สอศ.) หารือกับสำนักงานคณะกรรมการการศึกษาขั้นพื้นฐาน (สพฐ.) เพื่อส่งต่อเด็กที่จบชั้น ม.3 ที่มีแนวโน้มว่าจะไม่มีโอกาสได้เรียนต่อในระดับประกาศนียบัตรวิชาชีพ (ปวช.) ในโครงการอาชีวะอยู่ประจำ เรียนฟรี มีอาชีพ  นอกจากนี้ ให้ติดตามการดำเนินงานเรื่องโรงเรียนคุณภาพ ซึ่งเป้าหมายคือ การสร้างโรงเรียนเครือข่าย โดยจะมาจัดทำแผนที่โรงเรียนในจังหวัดว่ามีโรงเรียนประถมศึกษากี่แห่งและโรงเรียนมัธยมศึกษาอีกกี่แห่งที่เป็นโรงเรียนขนาดเล็ก เพื่อควบรวมสร้างเป็นโรงเรียนคุณภาพอย่างน้อย 1 โรงเรียนขึ้นไป ซึ่งจะเติมการศึกษาอย่างครบวงจรให้โรงเรียนที่ยกระดับขึ้นเป็นโรงเรียนคุณภาพ ซึ่งแต่ละนโยบายตนจะมีตัวชี้วัด ดังนั้นจึงเป็นโจทย์ที่ผู้ตรวจราชการจะต้องไปดำเนินการตรวจติดตามตามนี้ เพื่อสะท้อนปัญหานโยบายต่างๆ เนื่องจากที่ผ่านมามีเสียงสะท้อนว่านโยบายที่สั่งการลงไปจากส่วนกลางระดับพื้นที่ที่เป็นฝ่ายปฎิบัติยังขาดความเข้าใจ อย่างไรก็ตาม จากนี้ไปบทบาทของผู้ตรวจราชการ ศธ. จะต้องทำงานหนักและนำนโยบายที่สั่งมารายงานให้ตนรับทราบทุกๆ สองสัปดาห์